再和
作者：楊萬里
朝代：宋

paragraphs: 春風一夜吹滕六，旋落旋銷不成簇。
只餘架上萬天花，照影清池三兩曲。
江東詩仙花下飲，小摘繁枝篸醉玉。
驚飛雪片萬許點，亂落酒船百餘斛。
舊枝掠削自縈回，新枝奔迸無拘束。
詩仙詩滿雲夢胸，那更相逢此花觸。
只愁毛穎倦驅使，一日屢向陶泓浴。
兩章洗盡眼底塵，箇字亦带花邊馥。
憑誰說與柳柳州，休道一聲山水淥。
願參佳句法如何，夜雨何時對床宿。